作者:陳陶
標題:種蘭
內容:種蘭幽谷底，四遠聞馨香。春風長養深，枝葉趁人長。智水潤其根，仁鋤護其芳。蒿藜不生地，惡鳥弓已藏。椒桂夾四隅，茅茨居中央。左鄰桃花塢，右接蓮子塘。一月燻手足，兩月薰衣裳。三月燻肌骨，四月燻心腸。幽人饑如何，採蘭充餱糧。幽人渴如何，醞蘭為酒漿。地無青苗租，白日如散王。不嘗仙人藥，端坐紅霞房。日夕望美人，佩花正煌煌。美人久不來，佩花徒生光。刈獲及葳蕤，無令見雪霜。清芬信神鬼，一葉豈可忘。舉頭愧青天，鼓腹詠時康。下有賢公卿，上有聖明王。無階答風雨，願獻蘭一筐。